کوئٹہ : وزیراعلیٰ بلوچستان میر عبدالقدوس بزنجو کوئٹہ ٹی بلوچستان سول سروس نا گچینی‘ شونداری و افسر آتا کاریمی کچ اٹ ودکی کننگ کن بلوچستان سول سروسز اکیڈمی نا جوڑ کننگ و اکیڈمی ٹی اولیکو مڈکیرئیر مینجمنٹ کورس انا بنانا ستاءِ کرسا پارینے کہ اکیڈمی ءِ پین گچین و پبی وڑ اٹ فعال کننگک و اکیڈمی کن پوسکن ءُ ماڑی اس جوڑ کننگ ءِ ہم عملی دروشم تننگک۔ وزیراعلیٰ اکیڈمی جوڑ کننگ ءِ چیف سیکرٹری عبدالعزیز عقیلی اکیڈمی نا اولیکو ڈی جی ڈاکٹر عبدالحفیظ جمالی و اونا ٹیم انا دے و نن نا خواری نا بھرم گوندانے۔ اوپارے کہ صوبہ ٹی تینا سول سروسز اکیڈمی مفننگ ناسوب آن چندی افسر آک المی ٹریننگ آن محروم مسرہ۔ صوبائی حکومت افسر آتا کیپیسیٹی بلڈنگ آ خصوصی چکار کننگ خواہک تاکہ او سرکاری و انتظامی امور تے زیات گچین وڑ اٹ چلیفنگ کیر۔ صوبائی کہول آ اکیڈمی جوڑ کننگ نا مسخت صوبہ ناافسر آتا کاریم واکداری کچ اٹ وخت انا خواست آتا وڑ اٹ ودکی کننگ ءِ۔ وزیراعلیٰ پارے کہ بلوچستان نا تعمیر وشونداری کن المی ءِ کہ نن تینا صوبائی افسر آتا گچین گرومنگ آ خصوصی چکار کین و اوفتے ٹی ساڑی ڈکوک لائخیک مون آبریر تاکہ او اسٹ آن زیات منظم و گچین وڑ اٹ زیات آن زیات الس نا خذمت ءِ کننگ کیر۔ وزیراعلیٰ اومیت درشان کرے کہ اکیڈمی پبی وڑ اٹ افسر و خاص وڑ اٹ ورنا افسر آتا پروفیشنل کیریئر نا گچینی ٹی کمک کرسا مزل نا نشان مریک و بلوچستان نا افسر آتا اوفتا جند انا صوبہ ٹی پروفیشنل ٹریننگ ہم مننگ کیک۔
(خ ن)
